વર્ષાઋતુનું આકાશ ડહોળાયેલું લાગે. આકાશમાં મેઘનો નશો છવાઈ જાય છે. આકાશ ખીણ સુધી નીચે ઊતરી આવે છે. ધરતીને આલિંગન કરતું રહે છે. વરસાદ પડે છે ત્યારે આખું માથેરાન નાના બાળકની જેમ આંખ બંધ કરીને ઊભું ઊભું ભીંજાતું રહે છે. દિવાળીની રાતે રિસૉર્ટમાંથી બહાર નીકળ્યા ને આકાશ જોયું તો મનમાંથી ઉદ્દગાર સરી પડ્યા. જાણે રૂપાળી રાત કાલી ઓઢણી ઓઢીને સામે બેઠી હતી. એની ઓઢણીમાં અગણિત ટીપકીઓ ટાંકેલી હતી. એમ લાગતું હતું કે કોઈ ઊંચા વૃક્ષ પર ચઢીને એકાદ ડાળી ફેરવશું તો અનેક તારા ખરી પડશે. જો કે હવે દર દિવાળીએ અનેક ફટાકડા રાતની ઓઢણી સુધી પહોંચી જાય છે અને એમાં અનેક કાણાં પાડે દે છે.